Nariadenie Komisie (EHS) č. 1274/91
z 15. mája 1991,
ktorým sa zavádzajú podrobné pravidlá na uplatňovanie nariadenia (EHS) č. 1907/90 o určitých obchodných normách pre vajcia
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 1907/90 z 26. júna o určitých obchodných normách pre vajcia [1] a najmä jeho články 5 (3), 10 (3), 11 (2), 20 (1) a 22 (2),
keďže nariadenie (EHS) č. 1907/90obsahuje dôkladné revidovanie takých noriem, aké sa uplatňovali podľa predchádzajúcich nariadení; keďže sa v ňom prijalo ustanovenie, aby sa stanovili podrobné pravidlá potrebné na uplatňovanie týchto noriem podľa článku 17 nariadenia Rady (EHS) č. 2771/75 [2], naposledy zmeneného a doplneného nariadením (EHS) č. 1235/89 [3]; keďže tieto pravidlá treba ustanoviť najmä vzhľadom na podmienky registrácie odberateľov a triediarní, identifikácie, frekvencie zberu a dodávania a manipulácie s vajcami, kvalitatívnych parametrov a hmotnostného triedenia, označenia na vajciach a ich obaloch, výrazov používaných na označenie spôsobu chovu a parametrov týkajúcich sa pôvodu vajec a v prípade malých množstiev ich vyňatia z povinnosti baliť vajcia do veľkoobchodných obalov;
keďže technický rozvoj aj spotrebiteľský dopyt umožňujú okamžité dodanie, odber, triedenie a balenie vajec; keďže však niektorí výrobcovia sú v pozícii, v ktorej poskytujú záruky zachovania teploty, pri ktorej sú vajcia uchovávané na takej úrovni, že je možná stála výnimka zo všeobecných požiadaviek denného zberu alebo zásobovania v prípade vajec označených "extra", ako stanovuje článok 12 nariadenia (EHS) 1907/90; keďže počas prechodného obdobia je primerané stanoviť všeobecné výnimky v prospech všetkých prevádzkovateľov;
keďže trhy, ktoré sú obmedzené na prístup len schválených triediarní a spracovateľských závodov, poskytnú záruky správneho zaobchádzania tak, že môžu dodať vajcia na druhý pracovný deň po ich prevzatí;
keďže v prípade, keď baliareň dodáva netriedené vajcia inej baliarni, sa musí predísť úmyselnej kumulácii rozličných časových lehôt vplývajúcich na čerstvosť vajec;
keďže iba závody, ktorých prevádzky a technické vybavenie sú vhodné vzhľadom na rozsah ich činností, ktoré umožňujú správnu manipuláciu s vajcami, by mali byť schválené na odoberanie alebo triedenie vajec podľa akosti a hmotnosti;
keďže, aby sa vyhlo omylom a umožnila sa identifikácia dodávok vajec na účely uplatnenia tohto nariadenia, každá triediareň by mala mať pridelené rozlišovacie číslo vychádzajúce z jednotného systému kódovania;
keďže, aby sa zabezpečilo zásobovanie spotrebiteľa s dobrou kvalitou produkcie, mali by byť stanovené kritériá vysokého štandardu pre každú akostnú triedu;
keďže akostné charakteristiky čerstvých vajec, známe ako vajcia triedy "A", by mali byť definované tak, aby sa vzťahovali len na vajcia najvyššej akosti; keďže niektoré vajcia môžu byť považované za "extra čerstvé", pokiaľ na ich zber a distribúciu platia zvlášť prísne opatrenia;
keďže vajcia bežnej akosti, ktorých vlastnosti neumožňujú, aby boli zaradené do triedy "čerstvé vajcia", musia byť označené ako "vajcia druhej akosti" a podľa toho triedené; keďže vajcia, ktoré boli čistené, chladené alebo konzervované, by mali byť na základe všeobecného pravidla zaradené dotejto triedy;
keďže by sa mala stanoviť tretia akostná trieda pre vajcia, ktoré nespĺňajú požiadavky vyšších tried akosti, ale ešte stále sú vhodné na ľudskú spotrebu;
keďže v praxi sú tieto vajcia v značnej miere určené na priame dodanie potravinárskemu priemyslu, vrátane prevádzok potravinárskeho priemyslu schválených v súlade so smernicou Rady 89/437/EHS z 20. júna 1989 o hygienických a zdravotných otázkach týkajúcich sa výroby a uvádzania výrobkov z vajec na trh [4], zmenenou a doplnenou smernicou 89/662/EHS [5], a za podmienky, že na obaloch, v ktorých sú zabalené, je vyznačené toto určenie, nemusia v tomto prípade niesť rozlišovaciu značku, ktorá by ich inak identifikovala ako vajcia triedy "C";
keďže za rovnakých podmienok môže byť táto výnimka rozšírená aj na vajcia triedy "B"; keďže takéto označovanie nesmie taktiež umožniť náhodný alebo zámerný omyl za predpokladu, že vajcia nevhodné na ľudskú spotrebu môžu byť dodávané len nepotravinárskemu priemyslu;
keďže by mali byť uzákonené vysoké normy na balenie, skladovanie a prepravu, pretože triedené vajcia sú náchylné na znehodnotenie počas prepravy; keďže tieto riziká vrátane mikrobiologickej kontaminácie môžu byť podstatne znížené uložením prísnych obmedzení o použití obalového materiálu; keďže musia byť stanovené podrobné podmienky, aby umožnili účinnosť niektorých výnimiek stanovených v prípade priamych miestnych dodávok do maloobchodného predaja vajec bez zvláštnych obalov, inak nazývaných ako predaj voľne uložených vajec;
keďže okrem povinného dátumu balenia na obaloch vajec a dátumu triedenia v prípade predaja voľne uložených vajec môžu byť spotrebiteľovi poskytnuté primerané doplňujúce informácie dobrovoľným označením na vajciach alebo na ich obaloch, odporučeným dátumom predať do a/alebo dátumom minimálnej trvanlivosti a/alebo dátumom znášky; keďže sa javí byť primerané dať do súvislosti odporučený dátum predať do a dátum minimálnej trvanlivosti a akostné kritériá vajec; keďže pri zabezpečení určitých záruk je primerané stanoviť, že dátum znášky môže byť tiež pečiatkovaný na vajcia na farme;
keďže v záujme zabrániť možnosti zneužitia je potrebné zaviesť v prípade vajec, ktoré sú určené na pečiatkovanie dátumom znášky, nielen denný zber a okamžité triedenie a označovanie, ale aj prísnu evidenciu, uchovávanie záznamov a monitorovacie postupy;
keďže v prípade vajec, ktoré boli opečiatkované dátumom znášky na farme, pravidlo stanovené na denný zber vajec možno zmierniť, aby sa predišlo diskriminácii voči výrobným závodom iným ako tie, ktoré zásobujú baliarne na tom istom mieste;
keďže z pohľadu bežnej komerčnej praxe sa javí nepotrebné stanoviť špecifické označenia pre vajcia pochádzajúce od nosníc z klietkového chovu; keďže by sa malo vykonať opatrenie na obmedzený počet označení na vajciach pochádzajúcich od sliepok, ktoré nie sú chované v klietkach tak, aby sa predišlo zmätku spotrebiteľov vo vzťahu k základnému výrobnému systému bezklietkového chovu;
keďže, aby bol spotrebiteľ chránený pred zavádzajúcimi údajmi, ktoré by mohli byť uvedené s úmyslom zneužitia, aby sa získali vyššie ceny, ako sú ceny prevládajúce u vajec od sliepok z klietkového chovu, je potrebné v prípade voliteľného použitia označení týkajúcich sa jednotlivých spôsobov bezklietkového chovu ustanoviť minimálne kritériá na chov, ktoré musia byť rešpektované, rovnako aj zvlášť prísna registrácia, uchovávanie záznamov a monitorovacie postupy;
keďže, aby sa zabezpečilo jednotné uplatňovanie ustanovení nariadenia (EHS) č. 1907/90 a najmä tých, ktoré sa týkajú dozoru, vrátane osobitných opatrení, ktoré sa majú uplatniť na monitorovanie, použitie dátumu znášky a označení jednotlivých spôsobov bezklietkového chovu a tých, ktoré sa týkajú pôvodu vajec, treba vykonať opatrenia na nepretržitú výmenu informácií medzi členskými štátmi a Komisiou;
keďže pásky a štítky musia umožňovať ľahkú identifikáciu obalov a ich obsahu;
keďže by sa mala venovať zvláštna pozornosť veľkým a malým baleniam obsahujúcim vajcia pre priemysel na strane jednej a "extra" vajcia na strane druhej;
keďže baliarne by mali mať možnosť znovu zabaliť vajcia, čo je potrebné, najmä ak je obal poškodený, ak si obchodník želá predávať vajcia pod vlastným menom alebo ak je požadované, aby vajcia vo veľkých obaloch boli prebalené do malých obalov; keďže je v týchto prípadoch taktiež potrebné, aby pôvod a vek vajec boli dané v oznámeniach pripojených k páskam, štítkom a obalom; keďže na týchto oznámeniach musí byť viditeľné, že vajcia boli preradené do inej triedy akosti alebo prebalené;
keďže je potrebné, v záujme správneho a jasného informovania veľkoobchodných a maloobchodných predajcov a konečného spotrebiteľa, stanoviť osobitné opatrenia na označovanie vajec, ktoré boli prebalené, a najmä v prípadoch, ak sú obaly znovu použité, ako aj v prípade, keď sú vajcia preradené do inej triedy akosti;
keďže kvôli dodatočnému oneskoreniu zapríčinenému prebalením treba nevyhnutne zakázať použitie označenia "extra" v prípade prebalených vajec;
keďže účinné dohliadanie nad splnením obchodných noriem vyžaduje preskúšanie dostatočného počtu vajec, ktoré tvoria reprezentatívnu vzorku kontrolovanej dávky; keďže na konci kontrolného procesu by mala byť kontrolovaná dávka označená rozhodnutím kontrolóra;
keďže vzhľadom na ustanovenie a definovanie predaja voľne uložených vajec v nariadení (EHS) č. 1907/90 by mali byť podmienky odberu vzoriek rozšírené aj na tento spôsob predaja;
keďže by sa mali uznať určité odchýlky, pretože metódy používané pri triedení vajec podľa akosti a hmotnosti nie sú celkom presné; keďže je okrem toho účelné odlišovať odchýlky podľa obchodného stupňa, pretože podmienky skladovania a prepravy môžu ovplyvniť akosť a hmotnosť dávky;
keďže, aby sa uľahčilo obchodné využitie a kontrola vajec vo veľkých obaloch triedených podľa akosti a hmotnosti, malo by sa stanoviť opatrenie na priemernú minimálnu hmotnosť netto pre každú hmotnostnú triedu;
keďže nariadenie (EHS) č. 1907/90 poveruje Komisiu uzákonením veľkého počtu opatrení, predtým obsiahnutých v nariadení (EHS) č. 2772/75, aby sa uľahčili budúce zmeny a doplnenia; keďže je preto potrebný veľký počet zmien a doplnení nariadenia Komisie (EHS) č. 95/69 [6], naposledy zmeneného a doplneného nariadením (EHS) č. 3906/86 [7], ktoré by malo byť kvôli zachovaniu jasnosti prepracované;
keďže nariadenie (EHS) č. 95/69, ako aj nariadenie Komisie (EHS) č. 1295/70 [8] zmenené a doplnené nariadením (EHS) č. 36/85 [9], by sa mali zrušiť;
keďže opatrenia stanovené týmto nariadením sú v súlade s názorom Riadiaceho výboru pre hydinové mäso a vajcia,
PRIJALA TOTO NARIADENIE:
Článok 1
1. Najmenej raz za tri pracovné dni dodajú výrobcovia vajcia podnikom uvedeným v článku 4 (1) a) nariadenia (EHS) 1907/90, prípadne ich tieto podniky odoberú od výrobcov.
Dodávka alebo zber od výrobcov pre baliarne sa však môžu uskutočniť iba raz za pracovný týždeň v prípade, keď teplota prostredia, pri ktorej sa vajcia na farme uchovávajú, nepresiahne 18 °C.
2. Vajcia určené na obchodovanie označené ako "extra" v zmysle článku 12 nariadenia (EHS) č. 1907/90 sa dodajú každým výrobcom do triediarne alebo odoberú triediarňou v každý pracovný deň od daného výrobcu. Dodávka alebo odber sa však môžu uskutočniť každý druhý pracovný deň v prípade, že teplota prostredia, pri ktorej sa vajcia na farme uchovávajú, nepresiahne 18 °C.
Počas prechodného obdobia do 31. decembra 1992 sa dodávka a odber týchto vajec môžu uskutočniť každý druhý pracovný deň.
3. Vajcia, na ktorých sa zamýšľa uviesť deň znášky v súlade s článkom 17, sa dodajú od každého výrobcu alebo odoberú od neho triediarňou v deň znášky.
Vajcia, na ktorých sa deň znášky vyznačuje priamo na farmách, sa musia dodať alebo odobrať najneskoršie v nasledujúci deň po dni znášky.
4. Všetci odberatelia dodajú vajcia triediarňam najneskôr v nasledujúci deň po ich prijatí.
Prevádzkovatelia na trhoch však môžu v zmysle článku 2 (2) a) nariadenia (EHS) č. 1907/90 dodať vajcia najneskôr na druhý pracovný deň po ich prevzatí na trh.
5. Každá dodávka sa označí menom a adresou výrobcu alebo odberateľa a dátumom rozvozu.
6. Triediarne musia vajcia triediť a zabaliť najneskôr na druhý pracovný deň nasledujúci po dni, keď boli vajcia prevzaté do triediarne, s výnimkou prípadov, keď:
- sa vajcia získané od výrobcu dodávajú do iných triediarní, nie však neskôr ako na nasledujúci deň po ich prevzatí,
- sa na vajcia má označiť dátum znášky, v tomto prípade sa triedia a balia v deň znášky.
7. Údaje stanovené článkami 7 a 10 (1) a (2) c) nariadenia (EHS) č. 1907/90 sa pripoja najneskôr v nasledujúci deň po triedení alebo po zabalení.
Článok 2
Vajcia sa počas skladovania v priestoroch výrobcu a počas prepravy od výrobcu k odberateľovi alebo do triediarne udržiavajú pri teplote zaručujúcej optimálne zachovanie akosti vajec.
Článok 3
1. Ako odberateľ alebo ako triediarne môžu byť podľa nariadenia (EHS) č. 1907/90 schválené len podniky a výrobcovia, ktoré spĺňajú podmienky stanovené v odsekoch 2 až 4.
2. Prevádzky odberateľa a triediarne musia:
a) mať dostatočné priestorové vybavenie zodpovedajúce objemu vykonávanej práce;
b) byť vybudované a vybavené tak, aby:
- poskytovali vhodné vetranie a osvetlenie,
- mohli byť účinne čistené a dezinfikované,
- v nich boli vajcia chránené pred veľkými zmenami vonkajšej teploty;
c) byť vyhradené na manipuláciu a skladovanie vajec; časť prevádzok sa však môže použiť na skladovanie iných výrobkov za podmienky, že tieto neprenesú cudzie zápachy na vajcia.
3. Technické vybavenie triediarní musí zaručiť primeranú manipuláciu s vajciami a musí mať najmä:
a) vhodné presvecovacie vybavenie umožňujúce nepretržitú prítomnosť obsluhy a umožňujúce osobitné preverovanie akosti každého jednotlivého vajca. Ak sa používa automatický stroj na presvecovanie, akostné a váhové triedenie, vybavenie musí mať samostatnú presvecovaciu lampu;
b) zariadenie na meranie výšky vzduchovej bubliny;
c) stroj na váhové triedenie vajec;
d) jednu alebo viac kontrolných váh na váženie vajec;
e) vybavenie na pečiatkovanie vajec, kde sa využívajú ustanovenia článkov 7 a 8 nariadenia (EHS) č. 1907/90.
4. Prevádzky a technické vybavenie sa musia udržiavať čisté, v dobrom stave a nesmú mať cudzie zápachy.
Článok 4
1. Akákoľvek žiadosť o vydanie oprávnenia pre odberateľa alebo triediareň sa podáva na príslušný úrad členského štátu, na území ktorého sa prevádzka odberateľa alebo triediareň nachádzajú.
2. Tento úrad vydá triediarni, ktorú schválil, rozlišovacie číslo, kde prvé číslo je takéto:
Belgicko | 1 |
Nemecko | 2 |
Francúzsko | 3 |
Taliansko | 4 |
Luxembursko | 5 |
Holandsko | 6 |
Dánsko | 7 |
Írsko | 8 |
Veľká Británia | 9 |
Grécko | 10 |
Španielsko | 11 |
Portugalsko | 12. |
3. Len triediarne, ktoré boli podrobené zvláštnej registrácii, môžu byť oprávnené baliť vajcia triedy "A" označené ako "extra" alebo vyznačovať dátum znášky v súlade s článkom 17 alebo uvádzať údaje uvedené v článku 18.
4. Každý členský štát do 1. júna 1991 predloží ostatným členským štátom a Komisii zoznam schválených prevádzok na svojom území uvedením mena a adresy a čísla prideleného každej prevádzke. Akákoľvek zmena v tomto zozname sa oznámi ostatným členským štátom a Komisii na začiatku každého štvrťroku v kalendárnom roku.
Článok 5
1. Vajcia triedy "A" majú tieto minimálne charakteristiky:
škrupina a blana: | normálna, čistá, nepoškodená; |
vzduchová bublina: | výška nie viac ako 6 mm, nepohyblivá; pre vajcia označené ako "extra" však nesmie presahovať 4 mm v čase zabalenia alebo v čase colného konania v prípade dovozu; |
bielok: | číry, priezračný, gélovitej konzistencie, bez cudzích častíc akéhokoľvek druhu; |
žĺtok: | viditeľný pri presvecovaní len ako tieň, bez zreteľného ohraničenia, nevzďaľujúci sa od stredu pri rotácii vajca, bez cudzích častíc akéhokoľvek druhu; |
zárodok: | bez známok vývoja; |
zápach: | bez cudzieho zápachu. |
2. Vajcia triedy "A" sa nemajú žiadnym spôsobom umývať alebo čistiť ani pred, ani po triedení.
3. Vajcia triedy "A" sa nevystavujú žiadnemu konzervovaniu alebo chladeniu v priestoroch alebo prevádzkach, kde je teplota umelo udržiavaná pri hodnotách pod + 5 °C. Vajcia, ktoré však boli udržiavané pri teplote nižšej ako + 5 °C počas prepravy, nie však dlhšie ako 24 hodín, alebo v priestoroch maloobchodu alebo v príručných skladoch patriacich k nemu, sa nepovažujú za chladené, pokiaľ množstvo skladované v týchto zariadeniach neprekročí objem potreby na 3 dni maloobchodného predaja v danej prevádzke.
Článok 6
1. Vajcia triedy "B" majú tieto minimálne charakteristiky:
škrupina: | normálna a nepoškodená; |
vzduchová bublina: | výška najviac 9 mm; |
bielok: | číry, priezračný, bez cudzích častíc akéhokoľvek druhu; |
žĺtok: | pri presvecovaní viditeľný len ako tieň; táto požiadavka sa nevzťahuje na vajcia konzervované vo vápne,bez cudzích častíc akéhokoľvek druhu; |
zárodok: | bez známok vývoja; |
zápach: | bez cudzieho zápachu. |
2. Trieda "B" zahŕňa tri typy vajec:
a) vajcia nechladené ani nekonzervované:
vajcia triedy "B", ktoré neboli vystavené žiadnemu konzervačnému zásahu a neboli chladené v priestoroch alebo v prevádzkach, kde sa teplota umelo udržiava pod + 5 °C,
vajcia, ktoré však boli udržiavané pri teplote nižšej ako + 5 °C počas prepravy nie dlhšej ako 24 hodín alebo v priestoroch maloobchodu alebo ich príručných skladoch, sa nepovažujú za chladené, pokiaľ množstvo skladované v týchto zariadeniach neprekročí objem potreby pre 3 dni maloobchodného predaja v danej prevádzke;
b) chladené vajcia:
vajcia triedy "B", ktoré boli chladené v priestoroch, kde sa teplota umelo udržiava pod + 5 °C;
c) konzervované vajcia:
vajcia triedy "B", ktoré boli konzervované chladením alebo bez chladenia v zmesi plynov, ktorých zloženie sa líši od zloženia vzduchu, a tie, ktoré boli vystavené inému konzervačnému zásahu.
Článok 7
Vajcia triedy "C" sú vajcia, ktoré nespĺňajú požiadavky na vajcia triedy "A" alebo "B". Tieto sa môžu použiť len v podnikoch potravinárskeho priemyslu, ktoré boli schválené v súlade článkom 6 smernice 89/437/EHS alebo v podnikoch nepotravinárskeho priemyslu.
Článok 8
Vajcia triedy "A" sa hmotnostne triedia takto:
- trieda 0: 75 g a viac,
- trieda 1: od 70 do 75 g,
- trieda 2: od 65 do 70 g,
- trieda 3: od 60 do 65 g,
- trieda 4: od 55 do 60 g,
- trieda 5: od 50 do 55 g,
- trieda 6: od 45 do 50 g,
- trieda 7: pod 45 g.
Článok 9
V prípade, že sa vajcia triedy "A" pečiatkujú v súlade s článkom 7 nariadenia (EHS) č. 1907/90, platia tieto pravidlá:
- značka rozlišujúca triedu "A" je kruh o priemere najmenej 12 mm,
- rozlišujúca značka pre hmotnostné triedenie je číslo s výškou od 2 mm do 3 mm umiestnené vo vnútri vyššie uvedeného kruhu,
- číslo triediarne je tvorené troma alebo viacerými číslicami vysokými najmenej 5 mm,
- vyznačenie dátumu pozostáva z písmen alebo číslic vysokých najmenej 5 mm a uvádza údaje vymenované v prílohe I nasledované dňom a mesiacom podľa článku 14.
Článok 10
1. Rozlišovacia značka zobrazujúca akostné triedenie vajec triedy "B" je takáto:
a) pre "vajcia nechladené ani nekonzervované" kruh s priemerom najmenej 12 mm, v ktorom sa nachádza písmeno B napísané latinkou, vysoké najmenej 5 mm
b) pre "chladené vajcia" rovnostranný trojuholník, ktorého každá strana má dĺžku najmenej 10 mm;
c) pre "konzervované vajcia" kosoštvorec s uhlopriečkami 16 mm a 7 mm.
Každý, kto chladí alebo inak konzervuje vajcia, ich označí v zmysle odsekov b) alebo c) predtým, než tento zásah uskutoční.
Pre vajcia konzervované vo vápne platia však tieto značky až po uskutočnení konzervačného procesu.
2. Rozlišovacia značka pre akostné triedenie triedy "C" je kruh s priemerom najmenej 12 mm, v ktorom sa nachádza písmeno C napísané latinkou, vysoké najmenej 5 mm.
3. Bez ohľadu na vyššie uvedené, vajcia triedy "B" a "C" nemusia byť označené v prípade priamych dodávok potravinárskemu priemyslu za predpokladu, že na obaloch, ktoré ich obsahujú, je výrazne označené toto určenie.
Článok 11
1. Rozlišovacie značky podľa článkov 9 a 10 a údaje na vajciach uvedené podľa článkov 16, 17, 18 a 19 musia byť výrazne čitateľné.
2. Vajcia sa označujú nezmazateľnou farbou odolnou voči varu. Použitý výrobok musí vyhovovať ustanoveniam platným vo vzťahu k zloženiu farby, ktorú možno použiť pri požívatinách určených na ľudskú spotrebu.
Článok 12
1. Obaly, vrátane vnútorného obalového materiálu, musia byť odolné voči nárazom, suché, čisté, v dobrom stave a vyrobené z materiálov, ktoré chránia vajcia pred cudzím zápachom a pred možnosťou zníženia akosti.
2. Veľké balenia používané pri preprave a rozvoze vajec, vrátane vnútorného obalového materiálu, sa nepoužívajú opakovane, iba ak sú nové a spĺňajú technické požiadavky odseku 1. Na opakovane používaných veľkých obaloch sa nesmú nachádzať predchádzajúce označenia, ktoré by mohli viesť k zmätku.
3. Malé obaly sa nesmú opakovane použiť.
4. Výnimka uvedená v článku 11 (2) nariadenia (EHS) č. 1907/90 platí v prípade, že vajcia sa dodávajú do vzdialenosti 20 km od triediarne a ak denná dodávka neprekračuje 3600 vajec na jednu dodávku a 360 vajec na jedného kupujúceho. Meno, adresa, číslo triediarne, ako aj počet vajec, akostná a hmotnostná trieda a dátum triedenia sa uvedú v sprievodných dokladoch.
Článok 13
1. Vajcia sa musia skladovať v čistých, suchých a nezapáchajúcich priestoroch.
2. Vajcia sa počas prepravy a skladovania musia udržiavať čisté, suché a bez cudzieho zápachu, musia sa účinne chrániť pred nárazmi, vplyvmi počasia a slnečného žiarenia.
3. Pri skladovaní a preprave sa musia vajcia chrániť pred extrémnymi teplotami.
Článok 14
Údaj o dátume balenia podľa článkov 7 a 10 nariadenia (EHS) č. 1907/90 obsahuje jeden alebo viac z týchto výrokov:
- EMBALADO EL: …,
- PAKKET DEN: …,
- VERPACKT AM: …,
- ΗΜΕΡΟΜΗΝΙΑ ΣYΣΚΕΥΑΣΙΑΣ: …,
- PACKING DATE: …,
- EMBALLE LE: …,
- DATE D'IMBALLAGGIO: …,
- VERPAKT OP: …,
- EMBALADO EM: ….
Na tento účel sa dátum vyznačuje dvoma skupinami číslic udávajúcimi v tomto poradí:
- deň, od 01 do 31,
- mesiac, od 01 do 12.
Článok 15
Okrem dátumu balenia môže byť uvedený aj odporúčaný dátum predať do a/alebo dátum minimálnej trvanlivosti a/alebo dátum znášky, ktorý prevádzkovateľ vyznačí v čase balenia. Dátum znášky však môže byť vyznačený na vajciach už na farme.
Článok 16
Odporúčaný dátum predať do je označenie posledného dňa, kedy možno vajcia ponúkať spotrebiteľovi, po tomto dátume zostáva ešte prinajmenej sedemdňová skladovacia doba v domácnosti. Týmto sa stanovuje, že vajcia triedy "A" si zachovajú vlastnosti popísané v článku 5 (1) tohto nariadenia do posledného dňa skladovacej doby, ak sa správne skladujú. Dátum minimálnej trvanlivosti zodpovedá poslednému dňu doby skladovania.
Údaj musí byť vyjadrený tak, aby význam týchto dátumov bol jasný.
Článok 17
1. Ak sa dátum znášky uvádza na vajciach alebo na ich obaloch, triediarne vedú osobitné záznamy:
- o menách a adresách výrobcov dodávajúcich tieto vajcia, ktorí musia byť registrovaní na základe inšpekčnej prehliadky príslušným úradom členského štátu,
- podľa pokynov tohto úradu o počte nosníc u každého výrobcu.
2. Výrobcovia uvedení v odseku 1 sa budú následne podrobovať pravidelným inšpekciám. Budú viesť aktuálne záznamy:
- o dátume nasadenia nosníc, ich veku pri nasadení a o počte nosníc podľa jednotlivých hál,
- o dennej produkcii vajec podľa jednotlivých hál,
- o počte a hmotnosti dodaných vajec a o počte a hmotnosti vajec, na ktorých sa má vyznačiť dátum znášky alebo na ktorých bol uvedený dátum znášky priamo na farme, a to podľa jednotlivých kupujúcich, tento záznam má obsahovať aj meno, adresu kupujúceho alebo číslo triediarne.
3. Vajcia, na ktorých má byť vyznačený dátum znášky, sa dodávajú do triediarní v uzatvorených kontajneroch. Dodávky týchto vajec a vajec, na ktorých je dátum znášky vyznačený už na farme, sa identifikujú:
- dátumom znášky,
- menom, adresou, číslom výrobcu spolu s kódovaným údajom o hydinárni, z ktorej vajcia pochádzajú,
- dátumom rozvozu,
- počtom alebo hmotnosťou vajec v dodávke.
Tieto informácie sa uvedú na kontajneroch a v sprievodných dokumentoch, pričom tieto dokumenty triediarne uchovávajú najmenej 12 mesiacov.
4. Kontajnery uvedené v odseku 3 sa otvoria v triediarni tesne pred začiatkom triedenia. Všetky vajcia z jednotlivého kontajnera sa triedia a balia bez prerušenia. Deň znášky sa na vajciach, ktoré sú určené pre takéto označenie, vyznačí počas triedenia alebo bezprostredne po ňom. V prípade, že sú triediarne zásobované z vlastných výrobných jednotiek nachádzajúcich sa na tom istom mieste, vajcia sa opečiatkujú a/alebo triedia a balia v deň znášky, alebo dodajú iným triediarňam.
5. Triediarne vedú osobitné záznamy o:
- denných množstvách prichádzajúcich vajec podľa výrobcu, na ktorých sa uvažuje uviesť dátum znášky alebo na ktorých už bol dátum znášky vyznačený na farme, vrátane mena, adresy a registračného čísla výrobcu,
- počte a/alebo hmotnosti predaných vajec podľa hmotnostnej triedy a kupujúceho spolu s uvedením mena a adresy kupujúceho, ako aj uvedením počtu malých balení a v prípade voľného predaja počtu veľkých balení. Uvedené počty sú v nepretržitom stúpajúcom číselnom slede.
6. Tam, kde sú triediarne zásobované iba z vlastných výrobných jednotiek nachádzajúcich sa na tom istom mieste, platí prvá a druhá zarážka odseku 2, tretia a štvrtá veta odseku 4 a odsek 5.
7. Výrobné jednotky a triediarne uvedené v odseku 1 sa podrobia inšpekčnej prehliadke najmenej raz za dva mesiace.
Článok 18
1. Vajcia triedy "A", ako aj malé obaly obsahujúce tieto vajcia, môžu uvádzať jeden z týchto názvov, ak je to vhodné z dôvodu určenia spôsobu chovu, ako sa uvádza v článku 10 (3) nariadenia (EHS) č. 1907/90:
na obaloch: | na vajciach: |
| |
a) | Huevos de gallinas camperas | Camperas |
Æg fra fritgående høns | Fritgående |
Eier aus Freilandhaltung | Freiland |
Aυγά ελεύθερης ßoσκής | Eλεύθερης ßoσκής |
Free range eggs | Free range |
Œufs de poules élevées en libre parcours | Libre parcours |
Uova di allevamento all'aperto - sistema estensivo | Aperto estensivo |
Eieren van hennen met vrije uitloop - extensief systeem | Vrije uitloop - extensief |
Ovos de galina criada ao ar livre | Ar livre; |
b) | Huevos de gallinas criadas en parque | Parque |
Æg fra fritgående høns - intensivt system | Fritgående - int. |
Eier aus intensiver Auslaufhaltung | Auslauf |
Aυγά περιορισμένης ßoσκής | περιορισμένης ßoσκής |
Semi-intensive eggs | Semi-intensive |
Œufs de poules élevées en plein air | Plein air |
Uova di allevamento all'aperto | Aperto |
Eieren van hennen met vrije uitloop | Vrije uitloop |
Ovos de galinha criada em parque | Parque; |
c) | Huevos de gallinas explotadas en el suelo | Suelo |
Skrabeæg | Skrabeæg |
Eier aus Bodenhaltung | Bodenhaltung |
Αυγά δαπέδου με στρωμνή | Δαπέδου-στρωμνή |
Deep litter eggs | Deep litter |
Œufs de poules élevées au sol | Poules au sol |
Uova di galline allevate a terra | Allevate a terra |
Scharreleieren | Scharrelei |
Ovos de cama | Cama; |
d) | Huevos de gallinas criadas en aseladero | Aseladero |
Æg fra volierehønsehold | Voliere |
Eier aus Volierenhaltung | Voliere |
Αυγά κλιμακωτής σχάρας | Κλιμακωτής σχάρας |
Perchery eggs (Barn eggs) | Perchery (Barn) |
Œufs de poules élevées sur perchoirs | Perchoirs |
Uova di galline allevate in voliera | Voliera |
Volière-eieren | Volière |
Ovos de capoeira | Capoeira. |
Tieto názvy sa môžu používať len pre tie vajcia, ktoré boli produkované v hydinárskych podnikoch spĺňajúcich kritériá vymenované v prílohe.
V prípade predaja voľne uložených vajec sa tieto označenia o spôsobe chovu môžu používať len vtedy, ak sú jednotlivé vajcia označené týmito názvami.
2. Triediarne oprávnené používať názvy uvedené v odseku 1 vedú osobitné záznamy podľa typu chovu:
- o menách a adresách výrobcov týchto vajec, ktorí sú registrovaní na základe inšpekčnej prehliadky príslušným úradom členského štátu,
- podľa pokynov tohto úradu o počte nosníc u každého výrobcu.
Daní výrobcovia sa budú následne pravidelne podrobovať inšpekčnej prehliadke. Vedú záznamy o dátume nasadenia, o veku pri nasadení a o počte nosníc podľa spôsobu chovu hydiny, ktoré tiež uvádzajú počet vajec vyprodukovaných a dodaných za deň, dátum rozvozu a mien kupujúcich.
3. V súlade s článkom 4 (4) každý členský štát poskytne ostatným členským štátom a Komisii zoznam triediarní na svojom území, ktoré sú takto registrované, a oznámi každú zmenu v tomto zozname.
4. Vajcia uvedené v odseku 1 sa dodajú triediarňam v kontajneroch, na ktorých je uvedený jeden z názvov uvedených v odseku 1 v jednom z jazykov štátov spoločenstva. Dodávky sa identifikujú menom a adresou výrobcu, typom, počtom alebo hmotnosťou vajec a dátumom rozvozu a dodávky a v triediarňach sa o tom budú na týždennej báze viesť aktuálne záznamy a záznamy o zásobách.
5. Vajcia uvedené v odseku 1 sa triedia a balia len v dňoch oznámených najmenej jeden pracovný deň vopred príslušnému úradu členského štátu. Počas skladovania, triedenia a balenia sú výrazne oddelené od ostatných vajec.
6. Triediarne uvedené v odseku 2 vedú osobitné záznamy o dennom triedení podľa akosti a hmotnosti a o predaji vajec a malých baleniach označených v súlade s odsekom 1 vrátane mena a adresy kupujúceho, počtu balení, počtu a/alebo hmotnosti predaných vajec podľa hmotnostnej triedy a dátumu dodávky, namiesto vedenia záznamov o predaji, však môžu viesť zoznamy faktúr alebo poznámky o dodávke, ako uvádza odsek 1.
7. Veľké balenia, ktoré obsahujú vajcia, alebo malé balenia označené v súlade s odsekom 1 majú jedno z označení uvedených v odseku 1.
8. Ustanovenia odsekov 1 až 7 platia bez toho, aby boli dotknuté štátne technické opatrenia určujúce prísnejšie minimálne požiadavky, ako sú uvedené v prílohe, ktoré sa vzťahujú len na výrobcov príslušného členského štátu za predpokladu, že sú v súlade s právnymi predpismi spoločenstva a spoločnými obchodnými normami pre vajcia.
9. Štátne opatrenia uvedené v odseku 8 sa oznámia Komisii.
10. Kedykoľvek na požiadanie Komisie poskytne členský štát všetky potrebné informácie na posúdenie zhody opatrení uvedených v tomto článku s právnymi predpismi spoločenstva a ich súladu so spoločnými obchodnými normami pre vajcia.
Článok 19
1. Na vyznačenie pôvodu vajec triedy "A" alebo malých balení obsahujúcich vajcia, v súlade s článkom 10 (3) nariadenia (EHS) č. 1907/90, sa môžu používať názvy a/alebo symboly, ktoré odkazujú na členský štát a/alebo na administratívnu alebo inú oblasť, definovanú príslušným úradom členského štátu, v ktorom boli vajcia produkované. V prípade predaja voľne uložených vajec tieto údaje o pôvode vajec môžu byť použité, len ak sú jednotlivé vajcia označené príslušnými názvami alebo symbolmi.
2. Triediarne, ktoré používajú názvy a/alebo symboly uvedené v odseku 1, vedú podrobné záznamy o dodávkach podľa pôvodu, pričom uvedú meno a adresu výrobcu, počet alebo hmotnosť vajec a dátum dodávky. Výrobca vedie aktuálne záznamy o počte a veku nosníc a taktiež o počte vyprodukovaných a dodaných vajec, dátume rozvozu a menách kupujúcich.
3. Triediarne uvedené v odseku 2 vedú osobitné záznamy o dennom triedení podľa akosti a hmotnosti, o predaji malých balení a predaji vajec označených názvami a/alebo symbolmi uvedenými v odseku 1 vrátane mena a adresy kupujúceho, počtu balení, počtu alebo hmotnosti predaných vajec a dátumu dodávky, ako aj skladových zásob na týždennej báze.
Namiesto vedenia záznamov môžu viesť zoznamy faktúr alebo poznámky o dodávke, ako je označené v odseku 1.
4. Veľké balenia obsahujúce vajcia alebo malé balenia označené názvami a/alebo symbolmi uvedenými v odseku 1, sú označené tými istými názvami a/alebo symbolmi.
Článok 20
1. Každý členský štát oznámi ostatným členským štátom a Komisii:
- monitorovacie metódy použité na uplatnenie článkov 17, 18 a 19,
- ročne, do 1. apríla, priemerný zástav nosníc [10] počet alebo hmotnosť dodaných vajec podľa záznamov v súlade s článkom 18 (2) a (4), ako aj počet alebo hmotnosť predaných vajec podľa záznamov v súlade s článkom 18 (6) v predchádzajúcom kalendárnom roku.
2. Výsledky kontrol členských štátov sa prediskutujú na pravidelnej báze v súlade s postupom stanoveným v článku 18 nariadenia (EHS) č. 2771/75.
Článok 21
1. Pásky a štítky stanovené článkom 11 nariadenia (EHS) č. 1907/90 sú biele, údaje sú vytlačené čiernou farbou.
2. Na rozdiel od informácie stanovenej v článku 10 nariadenia (EHS) č. 1907/90, tieto pásky a štítky môžu byť číslované a môžu obsahovať úradný znak ustanovený príslušným úradom. Každý členský štát poskytne do 1. júna 1991 jednu alebo viac vzoriek pásky a štítku ostatným členským štátom a Komisii.
Článok 22
1. V baleniach so žltou páskou alebo štítkom, ktoré nemôžu byť znovu použité po otvorení obalu, sa bude obchodovať s:
a) vajcami uvedenými v článku 2 (2) b) nariadenia (EHS) č. 1907/90 a nie vajcami triedy "A", "B" alebo "C";
b) vajcami triedy "A" alebo "B", ktoré už nemajú akostné charakteristiky svojej triedy, ale neboli znova triedené;
c) vajcami triedy "C".
2. Pásky alebo štítky uvedené v odseku 1 zodpovedajú modelovej vzorke ustanovenej príslušným úradom. Každý členský štát poskytne do 1. júna 1991 jednu alebo viac vzoriek pásky alebo štítku ostatným členským štátom a Komisii. Tieto uvádzajú jasne viditeľne a čitateľne čiernym písmom:
a) meno alebo obchodný názov a adresu podniku, ktorý vykonal rozvoz vajec;
b) počet alebo netto hmotnosť balených vajec;
c) označenie "VAJCIA PRE POTRAVINÁRSKY PRIEMYSEL" veľkými čiernymi písmenami, 2 cm vysoké, v jednom alebo viacerých jazykoch spoločenstva.
Článok 23
1. S priemyselnými vajcami v zmysle článku 1 (2) nariadenia (EHS) č. 1907/90 sa bude obchodovať v balíkoch s červenou páskou alebo štítkom.
2. Páska a štítok uvedené v odseku 1 zodpovedajú modelovej vzorke ustanovenej príslušným úradom. Každý členský štát poskytne do 1. júna 1991 jednu alebo viac vzoriek pásky alebo štítku ostatným členským štátom a Komisii. Páska a štítok uvádzajú:
a) meno alebo obchodný názov a adresu podniku, ktorému sa vajcia odosielajú;
b) meno alebo obchodný názov a adresu podniku, ktorý vykonal rozvoz vajec;
c) označenie "PRIEMYSELNÉ VAJCIA" veľkými čiernymi písmenami, 2 cm vysoké, a označenie "nevhodné na ľudskú spotrebu" čiernymi písmenami, najmenej 0,8 cm vysoké, v jednom alebo viacerých jazykoch spoločenstva.
Článok 24
1. Páska alebo štítok v zmysle článku 12 nariadenia (EHS) č. 1907/90 sa pripoja takým spôsobom, aby ich poloha nezakrývala žiadnu informáciu na obale.
2. Označenie "extra" sa vytlačí bielou farbou na červenom podklade, kurzívou, 1 cm vysoké.
3. Veľké balenia obsahujúce malé balenia označené "extra" sa označia "BALÍK OBSAHUJE MALÉ "EXTRA" BALENIA" veľkými písmenami s výškou 2 cm, v jednom alebo viacerých jazykoch spoločenstva.
Článok 25
1. S vajcami, ktoré boli preradené do inej triedy akosti v súlade s článkom 8 (2) nariadenia (EHS) č. 1907/90 sa môže obchodovať v tých obaloch, v ktorých sa nachádzali pred preradením. Ak sú prebalené, každé balenie môže obsahovať iba vajcia jednej dávky.
2. Na páske alebo štítku na veľkých baleniach sú jasne a čitateľne čiernymi písmenami napísané prinajmenej tieto informácie:
a) meno alebo obchodný názov a adresa podniku, ktorý preradil vajcia alebo ich dal preradiť;
b) rozlišovacie číslo triediarne, ktorá vajcia balila ako prvá, alebo v prípade dovezených vajec krajinu pôvodu;
c) trieda akosti a hmotnosti;
d) počet zabalených vajec;
e) slová "dátum balenia:", za tým dátum prvého balenia
a pod tým slovo "preradené do inej triedy akosti:", za tým dátum preradenia rovnakým spôsobom ako uvádza článok 14;
f) v prípade chladených alebo konzervovaných vajec upresnenia o chladení alebo o spôsobe konzervácie, nekódovane, latinkou.
3. Malé balenia obsahujúce preradené vajcia obsahujú iba údaje uvedené v odseku 2, jasne viditeľnými a čitateľnými písmenami; v prípade, že sa pôvodné balenia použili opätovne, údaje, ktoré sú neplatné, sa zakryjú. Malé balenia môžu navyše obsahovať obchodnú značku podniku, ktorý vajcia preradil alebo ich dal preradiť.
Článok 26
1. Okrem prípadu uvedeného v článku 8 (2) nariadenia (EHS) č. 1907/90 sa zabalené vajcia môžu prebaliť do druhých veľkých alebo malých obalov len triediarňami. Každé balenie obsahuje vajcia jednej dávky.
2. Na páske alebo štítku na veľkých baleniach sa označia jasne viditeľnými a čitateľnými čiernymi písmenami prinajmenej tieto informácie:
a) meno alebo obchodný názov a adresa podniku, ktorý prebalil vajcia alebo ich dal prebaliť;
b) rozlišovacie číslo triediarne, ktorá prebalila vajcia;
c) triedu akosti a hmotnosti;
d) počet zabalených vajec;
e) slová "dátum balenia:", za tým dátum prvého balenia
a pod tým slovo "prebalené:", za tým dátum prebalenia rovnakým spôsobom ako uvádza článok 14;
f) v prípade chladených alebo konzervovaných vajec upresnenia o chladení alebo o spôsobe konzervácie, nekódovane, latinkou;
g) rozlišovacie číslo triediarne, ktorá vajcia balila ako prvá, alebo v prípade dovezených vajec krajinu pôvodu;
3. Malé balenia obsahujúce prebalené vajcia obsahujú len údaje uvedené v odseku 2, jasne viditeľnými a čitateľnými písmenami. Malé balenia môžu navyše obsahovať obchodnú značku podniku, ktorý vajcia prebalil alebo ich dal prebaliť. Slovo "extra" sa nesmie použiť
4. Platia ustanovenia článku 1 (6) a (7).
Článok 27
1. Ustanovenia článku 21 platia pre pásky a štítky uvedené v článkoch 25 a 26. Vzorky sa dodajú do 1. júna 1991.
2. Ak sa pôvodné obaly použili na preradenie alebo prebalenie, považujú sa za znovu použité v zmysle článku 12 (2).
3. Údaje na páskach alebo štítkoch veľkých obalov, ktoré sa použijú znova, sa v súlade s článkom 12 (2) úplne zakryjú novými páskami g)rozlišovacie číslo triediarne, ktorá vajcia balila ako prvá, alebo v prípade dovezených vajec krajinu pôvodu;alebo štítkami, prípadne sa iným spôsobom dosiahne ich nečitateľnosť.
4. Veľké balenia môžu mať jeden alebo viac údajov uvedených na páskach alebo štítkoch, ktorými sú upnuté. Veľké balenia môžu mať navyše obchodnú značku podniku, ktorý vajcia prebalil alebo ich dal prebaliť.
Článok 28
Spôsob slovného označenia vajec alebo obalov definovaný týmto nariadením sa vyjadruje najmenej v jednom alebo viacerých jazykoch členských štátov, v ktorých sa uskutočňuje maloobchodný alebo iný spôsob použitia.
Článok 29
1. Rozhodnutia stanovené v článku 19 (2) nariadenia (EHS) č. 1907/90 sa neprijmú, pokiaľ sa nevykoná kontrola v súlade s ustanoveniami odsekov 2 až 5.
2. V prípade vajec vo veľkých baleniach neobsahujúcich malé balenia sa kontrole podrobia prinajmenej tieto počty vajec ako vzorky.
Počet vajec v dávke | Počet vajec na kontrolu |
% dávky | Minimálny počet vajec |
do 180 | 100 | - |
od 181 do 1800 | 15 | 180 |
1801 do 3600 | 10 | 270 |
3601 do 10800 | 5 | 360 |
10801 do 18000 | 4 | 540 |
18001 do 36000 | 3 | 720 |
36001 do 360000 | 1,5 | 1080 |
nad360000 | 0,5 | 5400 |
3. V prípade vajec v malých baleniach, bez ohľadu na to, či sa nachádzajú vo veľkých baleniach alebo nie, sa kontrole podrobuje ako vzorka prinajmenej tento počet malých balení a vajec.
Počet vajec v dávke | Počet vajec na kontrolu |
% kontrolovaných malých balení | Počet kontrolovaných vajec z kontrolovaných balení (%) |
do 180 | 100 | 100 |
od 181 do 1800 | 15 | 100 |
1801 do 3600 | 10 | 100 |
3601 do 10800 | 5 | 100 |
10801 do 18000 | 4 | 100 |
18001 do 36000 | 3 | 100 |
36001 do 360000 | 1,5 | 100 |
nad 360000 | 0,5 | 100 |
4. Pri dávkach neprevyšujúcich 18000 vajec sa vajcia určené na kontrolu vyberajú najmenej z 20 % veľkých balení.
Pri dávkach prevyšujúcich 18000 vajec sa vajcia určené na kontrolu vyberajú najmenej z 10 % veľkých balení a najmenej z desiatich veľkých balení.
5. V prípade nezabalených vajec, ktoré sú vystavené alebo ponúkané na predaj v maloobchode, sa ako vzorka kontroluje 100 % vajec pri množstve vajec do 180 a pri vyšších množstvách vajec 15 % vajec, najmenej však 180 vajec.
Článok 30
1. Po kontrole a po korekciách v dávke nevyhnutných na dosiahnutie zhody s nariadením (EHS) č. 1907/90 pripojí kontrolór k balíku pásku s úradnou pečiatkou a s týmito údajmi:
a) "Kontrolované dňa (dátum)
v (miesto)"
.
b) číslo pridelené kontrolórovi kontrolným orgánom.
2. Kontrolná páska je biela s červeným nápisom. Ak bolo balenie previazané pred kontrolou, znova sa previaže kontrolnou páskou, ktorá má byť, ak je to možné, umiestnená nad pôvodnou páskou alebo štítkom
3. Po kontrole malých balení označených ako "extra" obsahuje kontrolná páska údaje uvedené v odseku 1 a slovo "extra" napísané kurzívou výšky 1 cm.
Článok 31
1. Pri kontrole dávky vajec triedy "A" sa povoľujú tieto odchýlky:
a) pri rozvoze z triediarne:
- 5 % vajec s nedostatkami v akosti, z ktorých nie viac ako:
- 2 % sú vajcia rozbité alebo s voľným okom viditeľnou prasklinou škrupiny,
- 1 % vajec s mäsovými alebo krvavými škvrnami;
Pri kontrole vajec, s ktorými sa obchoduje ako "extra", nie sú v čase balenia alebo pri colnom konaní povolené žiadne odchýlky od stanovenej výšky vzduchovej bubliny.
b) na ostatných úrovniach obchodovania:
- 7 % vajec s nedostatkami v akosti, z ktorých nie viac ako:
- 4 % sú vajcia rozbité alebo s voľným okom viditeľnou prasklinou škrupiny,
- 1 % vajec s mäsovými alebo krvavými škvrnami.
2. Pri kontrole vajec dávky triedy "B" je povolený výskyt nedostatkov v akosti do 7 %.
3. Ak sa kontroluje dávka tvorená z menej ako 180 vajec, percento uvedené v odsekoch 1 a 2 sa zdvojnásobí.
Článok 32
Pri kontrole dávky vajec triedy "A" je povolená odchýlka v hmotnosti jednotlivých vajec. Takáto dávka nesmie obsahovať viac ako 6 % vajec najbližšej nižšej hmotnostnej triedy.
V prípade, že sa kontroluje dávka tvorená z menej ako 180 vajec, vyššie uvedené percento sa zdvojnásobí.
Článok 33
Veľké obaly vajec triedy "A", triedené podľa hmotnostných skupín, majú tieto minimálne hmotnosti netto:
trieda 0: 7,5 kg/100 vajec,
trieda 1: 7,1 kg/100 vajec,
trieda 2: 6,6 kg/100 vajec,
trieda 3: 6,1 kg/100 vajec,
trieda 4: 5,6 kg/100 vajec,
trieda 5: 5,1 kg/100 vajec,
trieda 6: 4,6 kg/100 vajec,
trieda 7: minimálna hmotnosť nie je stanovená.
Článok 34
Každý členský štát, na ktorého území sa pretrieďuje dávka vajec z iného členského štátu, musí zabezpečiť, aby sa rozhodnutie o preradení do inej triedy akosti ihneď oznámilo danému členskému štátu a podľa pokynov tohto členského štátu príslušnému úradu, ktorý tento štát určí.
Článok 35
Každý členský štát oznámi Komisii do 1. januára 1992 opatrenia prijaté na uplatnenie tohto nariadenia.
Článok 36
Nariadenia (EHS) č. 95/69 a 1295/70 sa týmto zrušujú.
Článok 37
Toto nariadenie nadobúda účinnosť od 1. júla 1991. Články 4 (4), 21 (2), 22 (2), 23 (2) a 27 (1) však nadobúdajú účinnosť 1. júna 1991.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 15. mája 1991